CELEX: 32016R0533
Language: ro
Date: 2016-03-31 00:00:00
Title: Regulamentul de punere în aplicare (UE) 2016/533 al Comisiei din 31 martie 2016 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun

6.4.2016   
               
               
                  RO
               
               
                  Jurnalul Oficial al Uniunii Europene
               
               
                  L 89/4
               
            REGULAMENTUL DE PUNERE ÎN APLICARE (UE) 2016/533 AL COMISIEI
      din 31 martie 2016
      de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
      întrucât:
      
                  (1)
               
               
                  Regulamentul (CEE) nr. 2658/87 a stabilit o nomenclatură a mărfurilor (denumită în continuare „Nomenclatura combinată”), care figurează în anexa I la regulamentul respectiv.
               
            
                  (2)
               
               
                  Din rațiuni de certitudine juridică, este necesar să se clarifice determinarea conținutului de proteine al băuturilor pe bază de soia, clasificate la subpozițiile 2202 90 11 și 2202 90 15 din Nomenclatura combinată.
               
            
                  (3)
               
               
                  Metoda Kjeldahl, prevăzută în Regulamentul (CE) nr. 152/2009 al Comisiei (2), ar trebui să fie aplicată pentru determinarea conținutului de proteine brute. Datorită universalității, preciziei și reproductibilității sale, metoda Kjeldahl este metoda recunoscută la nivel internațional pentru estimarea conținutului de proteine al produselor alimentare. Factorul de conversie pentru determinarea conținutului de proteine pe baza conținutului total de azot depinde de tipul de proteine prezent în eșantion. Ținând seama de faptul că, în acest caz, trebuie determinat conținutul de proteine din soia, ar trebui să se aplice un factor de conversie de 6,25.
               
            
                  (4)
               
               
                  Ar trebui deci adăugată o nouă notă complementară la capitolul 22 din partea a doua a Nomenclaturii combinate, pentru a se asigura interpretarea sa uniformă în întreaga Uniune.
               
            
                  (5)
               
               
                  Prin urmare, Regulamentul (CEE) nr. 2658/87 ar trebui modificat în consecință.
               
            
                  (6)
               
               
                  Măsurile prevăzute de prezentul regulament sunt conforme cu avizul Comitetului Codului vamal,
               
            ADOPTĂ PREZENTUL REGULAMENT:
      Articolul 1
      În capitolul 22 din partea a doua a Nomenclaturii combinate stabilite în anexa I la Regulamentul (CEE) nr. 2658/87 se adaugă următoarea notă complementară 13:
      
         
                     „13.
                  
                  
                     În sensul subpozițiilor 2202 90 11 și 2202 90 15, conținutul proteic se stabilește prin multiplicarea conținutului total de azot, calculat utilizând metoda stabilită la punctele 2-8 din partea C anexa III la Regulamentul (CE) nr. 152/2009 al Comisiei (*), cu un factor de 6,25.
                  
               
      Articolul 2
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 31 martie 2016.
         
            
               Pentru Comisie,
            
            
               pentru președinte
            
            Stephen QUEST
            
               Director general pentru impozitare și uniune vamală
            
         
      
      
         (1)  JO L 256, 7.9.1987, p. 1.
      
         (2)  Regulamentul (CE) nr. 152/2009 al Comisiei din 27 ianuarie 2009 de stabilire a metodelor de eșantionare și analiză pentru controlul oficial al furajelor (JO L 54, 26.2.2009, p. 1).